Даволі важным аспектам акцый з’яўляецца іх лакалізацыя ў Мяцелькаве, бо згодна славенскаму заканадаўству (гэтаксама, як і беларускаму), дыстрыбуцыя прыгатаванай ежы можа адбывацца толькі па ліцэнзіі, атрыманай ад кампетэнтнай дзяржаўнай інстытуцыі. Такім чынам, з аднаго боку, акцыі FNB ставяць пад пытанне інстытуцыянальны кантроль за практыкамі прыгатавання, дыстрыбуцыі і спажывання ежы ў гарадской прасторы, а з іншага — прапаноўваюць альтэрнатыву індустрыі харчавання, якая прасоўвае і падтрымлівае ідэі экспертнасці і прэстыжнасці як неад’емнай умовы якаснага харчавання. Праз гэтыя практыкі абстрактныя ідэалагічныя канструкты набываюць рэальнае вымярэнне і лакалізуюцца ў пэўнай гарадской прасторы.